PREDKLADACIA SPRÁVA

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhlášky Ministerstva spravodlivosti Slovenskej republiky č. 543/2005 Z. z.  o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy predkladá ministerka spravodlivosti Slovenskej republiky do riadneho pripomienkového konania.  

	Základným cieľom predkladaného návrhu vyhlášky je v nadväznosti na požiadavky zo strany súdov, na ktoré sa vzťahuje novelizovaná vyhláška, prehodnotiť zavedenú právnu úpravu z pohľadu dôsledkov a dopadov, ktoré prináša pre prax súdov v záujme odstránenia existujúcich aplikačných problémov a výkladových nezrovnalostí. Navrhovaná právna úprava taktiež reaguje na prijatie nových trestných kódexov – Trestného poriadku a Trestného zákona, pričom zusúlaďuje znenie vyhlášky so zákonnou úpravou. V neposlednom rade je snahou predkladateľa odstrániť legislatívno-technické nezrovnalosti v predmetnej právnej úpravy. V konečnom dôsledku má navrhovaná vyhlášky za cieľ zefektívniť výkon súdnictva a správy súdu v súlade s požiadavkou uvedenou v úvodných ustanoveniach, ktorou je zjednotenie postupu súdov pri výkone súdnictva a správe súdov.      

Návrh vyhlášky je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť.